|  |  |
| --- | --- |
| **הארכת תוקף החוק****תחילה** |  **טיוטת צו לקידום הבנייה במתחמים מועדפים לדיור (הוראת שעה) (הארכת תוקף החוק), התשע"ח-2018**בתוקף סמכותנו לפי סעיף 34(ב) לחוק לקידום הבנייה במתחמים מועדפים לדיור (הוראת שעה), התשע"ד-2014[[1]](#footnote-1), ובהמלצת ועדת הפנים והגנת הסביבה של הכנסת ובאישור הכנסת, אנו מצווים לאמור: 1. תקופת תוקפו של החוק מוארך בזאת בשנה נוספת עד ליום ו' באב התשע"ט (7 באוגוסט 2019).
2. תחילתו של צו זה ביום פרסומו.

\_\_\_\_\_\_\_\_\_\_\_ התשע"ח (\_\_\_\_\_\_\_\_ 2018) (חמ 3-4988) \_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_ בנימין נתניהו משה כחלון ראש הממשלה שר האוצר    |

דברי הסבר

ביום 7 באוגוסט 2014 פורסם החוק לקידום הבנייה במתחמים מועדפים לדיור (הוראת שעה), התשע"ד-2014 (להלן – **החוק**), שתכליתו לגבש הליך תכנוני מיוחד במסגרתו יאושרו תכניות בנייה למגורים בהיקף רחב בתוך פרק זמן קצר יחסית (להלן – **תכניות מועדפות לדיור**). כדי לייעל את ההליך התכנוני של תכניות למגורים ולקצר באופן משמעותי את לוחות הזמנים להשלמת ההליך האמור, הוקם במסגרת החוק מוסד תכנון חדש - "הועדה הארצית לתכנון ובנייה של מתחמים מועדפים לדיור" (להלן – **הותמ''ל**) לה ניתנה הסמכות לדון בתכניות מועדפות לדיור. זאת, תוך קביעת הוראות שיבטיחו את איכות התכנון וקיומו של הליך תכנוני תקין ונאות.

בשנת 2016 תוקן החוק באופן שנקבע בו גם הליך מזורז לעניין השבת קרקעות מדינה וזאת לצורך הסדרת הזמינות של הקרקעות שעליהן מתוכננות התוכניות האמורות. בשנת 2017 תוקן החוק פעם נוספת באופן שהורחבה תחולתו גם על תכניות לפינוי בינוי ותכניות החלות על קרקע פרטית, בכפוף לתנאים שנקבעו בחוק.

החוק נחקק כהוראת שעה, כך שיחול על תכנית מועדפת לדיור שהוגשה לוועדה ונקלטה בתקופה של ארבע שנים מיום תחילתו, קרי עד ליום 7 באוגוסט 2018. המחוקק צפה כי ייתכן שיהיה צורך בהארכת תוקף החוק ועל כן נקבע בסעיף 34(ב) לחוק, כי ראש הממשלה ושר האוצר רשאים, יחד, בצו, לאחר המלצת ועדת הפנים והגנת הסביבה ובאישור הכנסת, להאריך את התקופה האמורה, בשתי תקופות נוספות של שנה כל אחת.

מאז כניסתו של החוק לתוקף הוכרזו על ידי הממשלה 88 מתחמים מועדפים לדיור אשר בתחומם ניתן להגיש תכניות מועדפות לדיור בהיקף של כ- 303,000 יחידות דיור. בהמשך לכך, הוגשו עד עתה לותמ"ל 50 תכניות מועדפות לדיור הכוללות 161,181 יחידות דיור, מתוכם אושרו 37 תכניות מועדפות לדיור הכוללות 104,701 יחידות דיור בכל רחבי הארץ. בנוסף, עד היום שווקו 19,000 יחידות דיור.

מהניסיון שהצטבר בותמ''ל עולה, כי פרק הזמן החולף עד לאישור תכנית מועדפת לדיור בותמ''ל קצר באופן מובהק מפרק הזמן החולף עד לאישור תכנית במסלול התכנוני הרגיל וכי חקיקתו של החוק אף הביאה לקיצור פרקי הזמן החולפים עד לאישור תכניות בוועדות המחוזיות השונות, זאת נוסף על הפחתת העומס הרב מהוועדות המחוזיות.

לאור האמור ובשל תרומתו המשמעותית של החוק להגדלת היצע הדיור בישראל, ולאור הצורך החיוני שעודנו קיים באישור תכניות רחבות היקף למגורים, מוצע להאריך תוקפו של החוק בשנה נוספת, בהתאם לסעיף 34(ב) לחוק, עד ליום 7 באוגוסט 2019.

1. ס"ח התשע"ד, עמ' 750. [↑](#footnote-ref-1)